**Rammeverk for samisk fjernundervisning**

**Innledning**

Mange av de elevene som har rett til opplæring i samisk, bor på steder der det ikke er tilgang på lærere med nødvendig kompetanse. Da har elevene rett til alternative opplæringsformer, som fjernundervisning, intensivopplæring, hospitering eller andre egnede undervisningsformer. For samiske elever uten muligheter for stedlig undervisning er fjernundervisning den vanligste måten å tilby opplæring på, og dette rammeverket gir noen føringer for organisering av slik opplæring. Retten til samisk opplæring er hjemlet i kap. 6 i opplæringsloven. Alternative opplæringsformer er hjemlet i §7-1 forskrift til opplæringsloven.

**Mål for rammeverk for samisk fjernundervisning**

Fjernundervisning skal holde høyt kvalitativt nivå slik at kompetansemålene i læreplanen for samisk som førstespråk eller samisk som andrespråk oppfylles og skal bidra til at samiske elever blir funksjonelt tospråklige.

Fjernundervisningen skal sidestilles med stedlig undervisning og undervisning som gis i alle andre skolefag. Rammeverket gjelder elever i hele grunnopplæringen.

**Skoleeiers ansvar**

Dette rammeverket handler først og fremst om fjernundervisning, men språksamlinger og hospiteringsopphold kan også være virkemidler for å bidra til at eleven når kompetansemålene og utvikler språket. Flere opplæringsformer kan kombineres.

Språksamlinger/hospiteringsopphold er en mulighet skoleeier kan velge å tilby elevene. Opplæringen skal være forsvarlig, men kan ha ulik form. Elever som får samisk opplæring gjennom fjernundervisning, har som regel ikke språkstøtte i sitt nærmiljø og får ikke praktisert språket utenom i samisktimene. Språksamlinger og hospitering vil gi elevene anledning til å praktisere språket i en naturlig setting og knyttet til ulike aktiviteter og vil bidra til å styrke elevenes samiske identitet og tilhørighet.

Dersom skoleeier mener nettbasert opplæring i samisk alene er forsvarlig, vil det ikke være nødvendig med språksamlinger/hospitering. I motsatt fall vil språksamlinger/hospitering være nødvendig for å oppnå kompetansemålene i faget. Her er det ulike behov på de enkelte skolene i kommunene, og skolene må sørge for å involvere alle parter på en inkluderende måte.

**Administrasjon og styring**

Fylkesmannen i Finnmark har koordineringsansvar for nordsamisk fjernundervisning, og Fylkesmannen i Nordland har koordineringsansvar for lulesamisk og sørsamisk fjernundervisning.

Fylkesmannen i Finnmark tildeler timer og betaler ut refusjon til alle kommuner som gir opplæring til nordsamiske fjernundervisningselever i hele landet, samt til fylkeskommuner som gir samiskundervisning til samiske elever. Fylkesmannen i Nordland tildeler timer til opplæring i samisk og betaler ut refusjon til alle kommuner som gir lule- og sørsamisk fjernundervisning.

Fra den statlige tilskuddsordningen gis det tilskudd til et beregnet antall uketimer (per skole eller per elev) ut ifra opplysninger i GSI om elevtall fordelt på årstrinn og elevtall fordelt på språkalternativene førstespråk og andrespråk. Eventuelle timer som benyttes til språksamlinger eller hospiteringer ut over dette, gis det ikke særskilt tilskudd til. Kommunene kan avtale oppgjør seg i mellom for å dekke kostnader for språksamlinger/hospiteringer dersom disse gis ved en kommunal skole.

Fylkesmannens rolle er å påse at kvaliteten i samisk fjernundervisning er underlagt samme krav til ledelse, lærerkompetanse, mål, læreplanarbeid og resultat som øvrige krav i opplæringsloven. Fylkesmannen fører tilsyn for å påse at lovverket er implementert på skolen og i kommunen.

**Veiledende kriterier for å tilby og motta fjernundervisning**

Fylkesmennene i Finnmark og Nordland har ansvaret for å påse at følgende veiledende kriterier blir oppfylt for fjernundervisning.

Kriterier for den som tilbyr samisk fjernundervisning:

1. Pedagogisk og samiskspråklig kompetanse

2. Kompetanse i fjernundervisningsdidaktikk

3. Kompetanse i bruk av tekniske verktøy i opplæringsøyemed

Kriterier for den som mottar samisk fjernundervisning/bostedskommune:

1. Skoleeier har ansvar for å opprette et godt skole-hjem-samarbeid i forbindelse med fjernundervisning, jf. §7-1 i Forskrift til opplæringslova

2. Skoleeier er ansvarlig for å tilrettelegge for fjernundervisning på skolen

3. Rektor er ansvarlig for at kontaktlærer og fjernundervisningslærer har rutiner for vurdering

Fylkesmennene i Finnmark og Nordland vil arbeide systematisk med å sikre at disse kriteriene oppfylles innen 2020, slik at det kan settes konkrete krav til utformingen av samisk fjernundervisning. For å få dette til er systematisk kompetanseheving nødvendig.

**Kompetanseheving**

Fylkesmennene i Finnmark og Nordland koordinerer målrettede kompetansehevingstiltak innenfor følgende områder:

* Pedagogisk kompetanse
* Kompetanse i fjernundervisningsdidaktikk
* Samisk språkkompetanse
* Vurderingskompetanse
* Kompetanse i bruk av digitale verktøy.

Arbeidet med kompetanseheving baserer seg på innspill og tilbakemeldinger fra aktørene i fjernundervisningsarbeidet.

Fylkesmennene søker samarbeid med de universitetene og høyskolene som har samisk i fagkretsen og med eventuelt andre relevante samarbeidspartnere for kompetanseheving.

**Informasjon**

Fylkesmennene i Finnmark og Nordland er ansvarlige for at det gis relevant og oppdatert informasjon til skoleeiere i hele landet om retten til samisk opplæring og muligheter for alternative opplæringsformer, som fjernundervisning.

Fylkesmennene i Finnmark og Nordland gir informasjon til tilbydere av samisk fjernundervisning om pedagogiske krav og kompetansekrav, samt om økonomiske rammer for tilbydere.

Informasjonen omhandler elevens rettigheter, organisering av opplæringstilbudet og kontaktinformasjon om tilbydere.

Kommunene /fylkeskommunene informeres også om rutiner for tildeling av timer til opplæring i samisk, refusjon for utgifter til opplæringa, variasjon i pris hos ulike tilbydere og muligheter for eventuelle språksamlinger/hospiteringsopphold.